**Fantasztikus mesemusical Debrecenben**

**A gyermekek nagy aktuális kedvence, a Masha és a Medve című bohókás, kedves mesesorozat egy csodálatos mesemusical formájában kel életre a debreceni Főnix Csarnok színpadán május 1-én.**

Gyermekek százezreit nyűgözi le a tévé képernyője elé a Minimaxon jelenleg nálunk is hatalmas sikerrel futó Masha és a Medve című mesesorozat. A történet főhőse Masha, egy nyughatatlan kislány, aki mindig tele van energiával, s nem bír a fenekén megülni. A történet pedig arról szól, hogyan boldogul egy kicsi lány a nagyvilágban a bonyolult feladatok megoldásával, amit a felnőttek bíznak rá. Masha barátjával, a nyugis, lustácska medvével folyton elképesztő kalandokba keveredik, ezúttal azonban nem a képernyőn, hanem életre kelve a színpadon, egy elbűvölő mesemusical keretében.  Aki velük tart, megtudhatja, mit jelent a barátság, a gondoskodás, a kreativitás és a szabadság.

**Példátlan siker**

A Masha és a Medve 2009 óta futó sorozata epizódonként 7-8 perces, és számos nyelven elérhető. A széria példátlan siker Oroszországban, de máshol a világon is, bár két éve szeptemberben az orosz stúdió a frászt hozta a szülőkre azzal, hogy bejelentette, az 52. rész lesz az utolsó, az alkotók aztán rövid időn belül meggondolták magukat, és bemutatták az igen eleven Masha és a huncutságai célpontjául szolgáló medve legújabb kalandját.

**2 milliárdan látták a YouTube-on**

Masha és a Medve Oroszország egyik legnépszerűbb mese exportcikke, majd’ félszáz országban vetítik, Dél-Amerikától Ázsiáig. A legnagyobb videómegosztón is az egyik szuper kedvenc, a Masha és a kása című részt már több mint kétmilliárdszor látták 2012-es megjelenése óta. Ebben a részben, miután Masha jól felbosszantja a magában táblajátékozó medvét, egyedül marad a házban, és nekiáll kását kotyvasztani.

**Masha és a kása:** [**https://www.youtube.com/watch?v=KYniUCGPGLs**](https://www.youtube.com/watch?v=KYniUCGPGLs)

**Gyerekeknek, felnőtteknek egyaránt**

A humorral átszőtt egyszerű, de bájos történetek a legifjabbaktól kezdve az idősebb korosztályokat is remekül szórakoztatják, hisz’ a felnőttek számára is tele vannak sziporkázóan humoros jelenetekkel. Masha személyében saját gyermekeink huncutsága is visszaköszönhet, míg a medvében a szülők saját, gondoskodó szerepére ismerhetnek rá.

**Itt a musical változat is**

A Masha és a Medve igazi sikertörténet. Már 25 nyelve lefordították, és olyan médiaóriások is megvették a sugárzási jogait, mint a Netflix vagy az NBCUniversal. Most azonban Debrecenben kelnek életre a bájos mesehősök, kicsik és nagyok örömére egyaránt.

Bővebb információk itt: [www.mashalive.hu](http://www.mashalive.hu)

2017. április 3.

Vető Viktória

presspresso

20 4113504